Verdagtes vas ná twee Pta-rooftogteDie voertuig waarmee die verdagtes gery het. Foto: Verskaf Twee verdagtes is Donderdag in Pretoria in hegtenis geneem nadat hulle vroeër die dag glo twee huise onderskeidelik in Garsfontein en Sinoville beroof het. Kapt. Augustinah Selepe, polisiewoordvoerder, het Vrydag aan Maroela Media gesê beamptes van die Pretoria-Sentraal-polisie was teen 14:30 besig met ŉ roetine patrollie toe hulle ŉ swart Mercedes Benz opgemerk het wat roekeloos bestuur word. “Die polisie het die voertuig agternagesit en ŉ kort jaagtog het gevolg. Die bestuurder van die Mercedes het op die hoek van Du Toit- en Madibastraat beheer oor die voertuig verloor en teen ŉ Toyota Quantum-minibustaxi gebots,” het Selepe gesê. Twee mense het uit die voertuig gespring en te voet probeer vlug, waarna die polisie hulle vasgetrek het. “Die verdagtes se voertuig het vervalste nommerplate opgehad. Die voertuig is deursoek en die polisie het beslag gelê op toerusting wat gebruik word om by huise in te breek, ŉ ongelisensieerde vuurwapen en gesteelde huisware.” Die verdagtes, onderskeidelik 32 en 36 jaar oud, moet binnekort in die hof verskyn op aanklagte van die besit van ŉ gesteelde voertuig, die besit van gesteelde goedere en die besit van ŉ ongelisensieerde vuurwapen en ammunisie. Verdere ondersoek word gedoen om vas te stel of die verdagtes met ander misdrywe verbind kan word. Die vuurwapen is vir ballistiese toetse gestuur. Meer aanklagte kan moontlik bygevoeg word namate die ondersoek vorder. Van die toerusting waarop die polisie beslag gelê het. Foto: Verskaf